હિંદુ ધર્મ પ્રમાણે બાર માસ છે. આ બાર માસમાં ઉત્તમોત્તમ માસ માગશર છે. માગશર માસને જ વાલ્મીકિજીએ વાલ્મીકિ રામાયણમાં સંવત્સર ભૂપ્રેણ એટલે કે વર્ષનું ઘરેંંણું કહ્યું છે. આપણાં હિંદુ ધર્મશાસ્ત્રો કહે છે કે માગશર માસમાં કરેલાં તપ, જપ, ઉપવાસ, વ્રત ઉત્તમ ફળ આપે છે. માગશર માસમાં જ વૃશ્ચિક અને ધન રાશિની સંક્રકતિમાં હેમંત ઋતુની શુભ શરૂઆત થાય છે. અયોધ્યા અને જનકપુરીમાં માગશર સુદ પાંચમનું આજે પણ બહુ માહાત્મ્ય છે. આ દિવસે ઉપરોકત બંને જગ્યાએ ખૂબ ઉત્સવ થાય છે. આ દિવસે રામ સીતાના ભક્તો બંનેની મૂર્તિનાં વિધિસર લગ્ન કરે છે. જાન કાઢે છે. વિધિપૂર્વક ફેરા ફરે છે. એવું કહેવાય છે કે આ મહિનાની સુદ એકાદશીએ ભગવાન શ્રીકૃષ્ણે ગીતાનો ઉપદેશ અર્જુનને કહ્યો હતો. અર્થાત્ સુદ એકાદશીએ ગીતાજીનો પ્રાદુર્ભાવ થયો હતો. માગશર માસ ભગવાન શ્રીકૃષ્ણને ખૂબ ગમે છે તેથી જે તેમણે ગીતાજીનો પ્રાદુર્ભાવ પોતાના પ્રિય માગશરમાં કર્યો છે. ગીતાજી સાંભળ‍નાર પ્રથમ શ્રોતા તરીકે ભગવાન વિષ્ણુના પરમ સખા અર્જુન હતા. આ મહિનાને એટલું સૌભાગ્ય પ્રાપ્ત થયું છે કે માગશર સુદ પૂનમના દિવસે ભગવાન વિષ્ણુ અત્રિ ઋષિ તથા માતા અનસૂયાને ત્યાં પુત્ર સ્વરૂપે પ્રગટ થયા. નામ પડ્યું દત્તાત્રેય. માતા અનસૂયાના ગર્ભ દ્વારા જ બ્રહ્માના અંશરૂપ ચંદ્રમા અને ભગવાન શંકરના અંશ રૂપ દુર્વાસા જન્મ્યા.